2023 8 11
LT
Europos Sąjungos oficialusis leidinys
C 283/25 2023 m. vasario 16 d., ketvirtadienis
43. ragina Komisiją ir valstybes nares užtikrinti, kad ES pramonės planas galėtų padėti siekti teisingos pertvarkos ir jos tikslų, įskaitant kokybiškų darbo vietų, kuriose būtų užtikrinamos tinkamos darbo sąlygos ir geras darbo užmokestis, kūrimą, kolektyvinių derybų skatinimą ir kolektyvinių sutarčių laikymąsi;
44. atkreipia dėmesį į tai, kad galimybė mokytis ir persikvalifikuoti yra svarbi darbuotojams tose pramonės šakose ir sektoriuose, kuriuose vyksta esminės permainos įgyvendinant žaliąją ir skaitmeninę pertvarką; pažymi, kad kvalifikacija ir sertifikuota kompetencija suteikia pridėtinę vertę darbuotojams, pagerina jų padėtį darbo rinkoje ir gali būti perkeliamos pertvarkant darbo rinką; ragina parengti viešąją politiką įgūdžių klausimais, kuri būtų orientuota į kvalifikacijos ir kompetencijos sertifikavimą ir patvirtinimą;
45. palankiai vertina plano indėlį siekiant užtikrinti aukštos kvalifikacijos darbo jėgą Europos pramonei didinant įgūdžių aktualumą, pasitelkiant vietos lygmens įgūdžių paktus, kartu remiant vieno langelio principu veikiančių centrų ir įgūdžių ugdymo centrų vietos lygmeniu kūrimą, ir jo užmojį panaudoti talentus ES ir didinti tarpvalstybinį darbo jėgos judumą, taip pat per Europos specialistų rezervą pritraukti kvalifikuotus darbuotojus iš ES nepriklausančių šalių; ragina Komisiją pateikti planą dėl Europos, kaip darbo vietos inžinieriams ir akademikams, patrauklumo didinimo;
46. ragina ES pramonės plane numatyti sąveiką ir ryšius su pagrindinėmis švietimo politikos sritimis, atsižvelgiant į didelį šio sektoriaus poveikį; pažymi, kad reikia užtikrinti koordinavimą su Europos universitetų strategija, siekiant skatinti bendradarbiavimą su pramonės ekosistema, visų pirma įgyvendinant strateginių mokslinių tyrimų ir inovacijų veiksmus; atkreipia dėmesį į profesinio mokymo svarbą siekiant parengti kvalifikuotus darbuotojus, turinčius ekologijos ir skaitmeninių įgūdžių pramonės sektoriuose;
47. pabrėžia, kad šis planas turi padėti pasiekti iki 2030 m. užsibrėžtus tikslus ir išspręsti uždavinius, kaip numatyta Skaitmeninio dešimtmečio politikos programoje, be kita ko, sukuriant galimybes įsidarbinti nesimokančiam, nedirbančiam ir mokymuose nedalyvaujančiam jaunimui bei žemesnės kvalifikacijos žmonėms;
48. atkreipia dėmesį į tai, kad nors apskritai ES mokymuose dalyvaujančių asmenų skaičius sparčiai didėja, jis vis dar gerokai mažesnis nei tikslas, kad iki 2030 m.
60 proc. suaugusiųjų kasmet dalyvautų mokymuose, taip pat ir dėl susidomėjimo stokos ir dėl to, kad nėra suvokiamas poreikis; pabrėžia, kad įgūdžiais grindžiamos kompensavimo sistemos yra naudinga priemonė didinant dalyvavimo mokymuose mastą;
Atvira ir sąžininga prekyba siekiant atsparių tiekimo grandinių
49. primena, kad viena iš penkių darbo vietų Sąjungoje yra priklausoma nuo eksporto; ragina Komisiją, Europos išorės veiksmų tarnybą ir valstybes nares skatinti naujus ekonominės partnerystės ryšius su demokratinėmis šalimis, kad Sąjunga ir jos partneriai galėtų, be kita ko, kartu spręsti klimato kaitos problemas ir atremti Rusijos agresijos padarinius;
50. ragina Komisiją įvertinti dabartinę priklausomybę ir rasti alternatyvių šaltinių Europos kritinės svarbos technologijų ir žaliavų tiekimo grandinėms įvairinti, taip pat pabrėžia, kad reikia geriau koordinuoti veiksmus, taip pat bendras pastangas kurti atsparias tiekimo grandines, kad būtų patenkinti ES pramonės poreikiai; atkreipia dėmesį į būsimą pasiūlymą dėl svarbiausiųjų žaliavų akto;
51. palankiai vertina per šią kadenciją priimtas kovos su nesąžininga prekybos partnerių praktika priemones, visų pirma susijusias su viešaisiais pirkimais ir užsienio subsidijomis; ragina Komisiją visapusiškai jomis pasinaudoti; be to, ragina Komisiją laikytis tvirtesnės pozicijos kovojant su nesąžininga pasauline konkurencija, pvz., dėl nepagrįstos valstybės pagalbos;
52. taip pat ragina Komisiją pateikti pasiūlymą dėl naujos kartos pasaulinės partnerystės, kuri padėtų visapusiškai panaudoti ES ekonominį ir politinį svertą santykiuose su dabartiniais prekybos partneriais, siekiant užtikrinti, kad Sąjunga kuo geriau išnaudotų visas savo pramonės eksporto ir importo galimybes, kartu skleisdama savo vertybes ir standartus, ypač žmogaus teisių ir Europos žaliojo kurso srityse; ragina Komisiją siekti didesnio klestėjimo išnaudojant visas Europos prekybos politikos priemones, ieškant galimybių užmegzti naujus prekybos partnerystės ryšius ir juos mezgant, ir apsaugoti bendrąją rinką nuo ne ES šalių sukeliamo iškraipymo;